
Ministru kabineta noteikumi Nr. 347
Rīgā 2025. gada 10. jūnijā (prot. Nr. 23 25. §)
Grozījumi Ministru kabineta 2012. gada 28. februāra noteikumos Nr. 145 "Noteikumi par fitosanitāriem pasākumiem un to piemērošanas kārtību koksnes iepakojamam materiālam"
Izdoti saskaņā ar Augu aizsardzības likuma 5.panta 24.punktu
· Izdarīt Ministru kabineta 2012. gada 28. februāra noteikumos Nr. 145 "Noteikumi par fitosanitāriem pasākumiem un to piemērošanas kārtību koksnes iepakojamam materiālam" (Latvijas Vēstnesis, 2012, 35. nr.; 2018, 157. nr.; 2020, 248. nr.; 2021, 210. nr.; 2023, 153. nr.) šādus grozījumus:
· 1. Izteikt 22. punktu šādā redakcijā:
· "22. Dienests pieņem lēmumu par personas reģistrācijas anulēšanu:
· 22.1. pēc personas rakstiska iesnieguma saņemšanas;
· 22.2. ja konstatē, ka persona ir svītrota no komercreģistra vai pārtraukusi darbību;
· 22.3. ja konstatē, ka persona neievēro Augu veselības regulā un šajos noteikumos noteiktās prasības;
· 22.4. ja persona divu gadu laikā nav īstenojusi nevienu no šo noteikumu 14.punktā minētajām darbībām."
· 2. Izteikt 71. punktu šādā redakcijā:
· "71. Dienests, ievērojot Komisijas 2019. gada 16. janvāra Īstenošanas regulas (ES) 2019/66 par noteikumiem par vienotu praktisko kārtību, kādā veicamas oficiālās kontroles augiem, augu produktiem un citiem objektiem, lai pārbaudītu atbilstību minētajām precēm piemērojamajiem Savienības noteikumiem par aizsardzības pasākumiem pret augiem kaitīgajiem organismiem, 6. un 7. pantā noteikto pārbaužu biežumu un prasības, pārbauda, kā tiek īstenotas šādas darbības:
· 71.1. termiskā apstrāde un tās dokumentēšana atbilstoši šajos noteikumos noteiktajām prasībām;
· 71.2. šo noteikumu 16.4. apakšpunktā minētā apraksta (instrukcijas) aktualizēšana un tam atbilstoša darbība;
· 71.3. koksnes iepakojamā materiāla ražošana no nomizotas un termiski apstrādātas koksnes;
· 71.4. termiski apstrādātas koksnes vai koksnes iepakojamā materiāla marķēšana, ievērojot marķējumam noteiktās prasības. Ja persona koksnes iepakojamo materiālu izgatavo no termiski apstrādātas koksnes, to atļauts iegādāties no personām, kas ir iekļautas reģistrā vai citas nacionālās augu aizsardzības organizācijas marķēšanas uzņēmumu reģistrā;
· 71.5. termiski apstrādātas koksnes vai koksnes iepakojamā materiāla uzglabāšana atsevišķi no neapstrādātas koksnes vai koksnes iepakojamā materiāla saskaņā ar šo noteikumu 11. punktu un informatīvās norādes izvietošana."

